钦定古今图书集成/明伦汇编/氏族典/第165卷 > 《廖用贤尚友录》 > 安叔千
## 钦定古今图书集成/明伦汇编/氏族典/第165卷 > 《廖用贤尚友录》 > 安叔千

按《五代史安叔千传》，叔千字引宗，沙陀三部落人也。
少善骑射，事庄宗，以为奉安指挥使。明宗时，与讨王
都，拜秦州刺史。从击契丹，为先锋都指挥使，以功拜
昭武军节度使，历静难、横海、安国、建雄四镇。叔千状
貌堂堂，而不通文字，所为鄙陋，时人谓之“没字碑。”晋
出帝时，为左金吾卫上将军。契丹犯京师，迎见耶律
德光于赤冈，德光以为镇国军节度使。《汉高祖》入立，
罢归京师。自以尝私附契丹，颇怀愧惧，以太子太师
致仕。周太祖兵入京师，军士大掠，叔千家赀已尽，而
军士意其有所藏者，棰掠不已，伤重归于洛阳。卒，年
七十二。